Doložka finančných, ekonomických, enviromentálnych vplyvov
a vplyvov na zamestnanosť

1.	Vyčíslenie odhadu dopadov na verejné financie

a)   Vstup MDPT SR do spoločnosti ERTICO

Navrhované výdavky ako podmienka  vstupu do spoločnosti ERTICO  pre  MDPT SR  sú:  
vstupný poplatok                5 000.-EUR 
ročný členský príspevok  15 000.-EUR
kapitálový podiel                2 480.-EUR 
rok vstupu celkom            22 480.-EUR t. j. celkom  969 225.- Sk  

pre ďalšie roky                 15 000.-EUR  t. j. celkom  646 725.-Sk							  (kurz NBS  9.11.2001, 1 EUR=43,115 Sk)	
	
     Uvedené finančné prostriedky budú na rok 2003 a ďalšie roky zabezpečené z kapitoly Ministerstva dopravy, pôšt a telekomunikácií.

b)	Spoplatnenie ťažkých nákladných vozidiel nad 12 ton

Vyčíslenie nákladov na spoplatnenie ťažkých nákladných vozidiel nad 12 ton formou elektronického výberu mýta bude upresnené po splnení uznesenia  C.2, vypracovaní koncepcie zavedenia systému elektronického výberu mýta pre ťažké  nákladné vozidlá nad 12 ton. Systém bude harmonizovaný s členskými štátmi EÚ. Lehoty legislatívnych, technických  a  organizačných foriem postupu  zavedenia systému elektronického výberu mýta pre tieto vozidlá budú zosúladené s jeho zavádzaním v Nemecku, Rakúsku a Českej republike, čo predpokladá finančnú efektívnosť tohoto systému spoplatňovania.

c)	Založenie spoločnosti pre diaľnice a cesty pre motorové vozidlá

Spoločnosť pre diaľnice a cesty pre motorové vozidlá bude zabezpečovať správu, údržbu, opravy a rozvoj  diaľnic a rýchlostných ciest a výber a správu finančných prostriedkov zo spoplatnenia užívateľov vybraných úsekov diaľnic a ciest pre motorové vozidlá . Na základe hospodárskych výsledkov uvedených činností zabezpečovaných  Slovenskou správou ciest a Štátnym fondom cestného hospodárstva je predpoklad efektívneho hospodárenia  navrhovanej spoločnosti.

2.	Ekonomické vplyvy

a)  Vstup MDPT SR do spoločnosti ERTICO 

Spoločnosť ERTICO je neziskovou medzinárodnou spoločnosťou založenou na partnerstve súkromneho a verejného sektora s cieľom zavedenia inteligentných dopravných systémov (ďalej len ITS) do každenného života v Európe. Významným prínosom pre partnerov spoločnosti ERTICO je účasť na všetkých aktivitách a projektoch rozvoja ITS a získanie grantov na potrebné pilotné projekty rozvoja ITS .
Projekty sú zamerané na riešenie rozvoja ITS v oblastiach architektúry ITS, zavádzanie ITS v sektore cestnej a železničnej dopravy (napr. elektronické platby a elektronická výmena dát, telekomunikačné prostredie)., v sektore verejnej osobnej dopravy, pri riešení identifikácie dopravných nehôd, pre riadenie prepráv nebezpečného materiálu  vrátane  otázok bezpečnosti v cestných tuneloch. Spoločnosť ERTICO  organizuje svetové kongresy, spolupracuje s EÚ a má úzke kontakty s európskymi inštitúciami, ktoré jej umožňujú sledovať a ovplyvňovať strategický vývoj v inteligentných dopravných systémoch na európskej a globálnej úrovni.

	Vstup MDPT SR do spoločnosti ERTICO najneskôr do roku 2003 je dôležité pre rozvoj ITS na Slovensku a aj z hľadiska ujednotenia lehôt postupov prípravy zavedenia integrovaného systému elektronického spoplatnenia harmonizovaného so štátmi EÚ.

b)   Spoplatnenie ťažkých nákladných vozidiel nad 12 ton 

Realizácia elektronického výberu mýta za používanie vybraných úsekov diaľnic a ciest pre motorové vozidlá SR umožní v budúcnosti  reguláciu dopravy, zvýšenie bezpečnosti premávky a s vedľajším produktom poskytovania platených služieb rozvoj dopravných telematických systémov vo verejnom i súkromnom  sektore. Vytvorené podmienky umožnia rozvoj podnikateľských aktivít a informačných technológií v oblasti navigačných  systémov, informácií  o  službách, turistických  a  kultúrnych   atraktivitách.

Vyčíslenie ekonomických vplyvov spoplatnenia ťažkých nákladných vozidiel nad 12 ton bude súčasťou pripravovanej koncepcie zavedenia systému elektronického výberu mýta pre ťažké nákladné vozidlá nad 12 ton na vybraných úsekoch diaľnic a ciest pre motorové vozidlá v SR.

3.	Enviromentálne vplyvy

Legislatívne a organizačné zabezpečenie elektronického výberu mýta za používanie vybraných úsekov diaľnic a ciest pre motorové vozidlá SR v súlade s predpismi EÚ predpokladá  znížené sadzby mýta  až o 50 % pre vozidlá so zníženou produkciou emisií EURO I, II, III. Toto opatrenie výrazne ovplyvní skladbu ťažkých nákladných vozidiel a prispeje k zníženiu negatívnych  dopadov na životné prostredie v súlade so zákonom NR SR č. 127/1994 Z.z. o posudzovaní vplyvov na životné prostredie v znení neskorších predpisov.

4.	Vplyv na zamestnanosť

a)	Vstup MDPT SR do spoločnosti ERTICO

Zabezpečenie administratívnych potrieb súvisiacich so vstupom  MDPT SR do spoločnosti  ERTICO  bude  riešené  v  rámci  plnenia  uznesenia  vlády  SR  č. 702/2001
 „K analýze požiadaviek na zabezpečenie administratívnych potrieb a nových inštitúcií súvisiacich s implementáciou práva EÚ“. Finančné prostriedky budú vyčlenené z rozpočtovej kapitoly MDPT SR.

b)	Spoplatnenie ťažkých nákladných vozidiel nad 12 ton

Zavedenie systému ektronického výberu mýta za používanie vybraných úsekov diaľnic a ciest pre motorové vozidlá SR pre ťažké nákladné vozidlá nad 12 ton bude mať dopad na rast zamestnanosti  o 30 odborných pracovníkov. 

Pracovné miesta vzniknú na hraničných priechodoch, ktoré umožňujú prejazd nákladným vozidlám bez obmedzenia a na niektorých strediskách údržby diaľnic.

Lehoty  postupu  zavedenia systému elektronického výberu mýta pre tieto vozidlá budú zosúladené s jeho zavádzaním v  Nemecku, Rakúsku a Českej republike.

c)	Založenie spoločnosti pre diaľnice a cesty pre motorové vozidlá

 Vytvorenie spoločnosti pre diaľnice a cesty pre motorové vozidlá sa predpokladá vyčlenením pracovníkov zo súčasnej Slovenskej správy ciest bez osobitného vplyvu na zamestnanosť.